**IZJAVE**

28. kolovoza 2017.

**Sudionici 14. Ljetne škole mladih Crvenog križa Osječko-baranjske županije**

**Tin Svoboda** (16 godina, iz Donjeg Miholjca, učenik Srednje škole Valpovo)

„U Ljetnoj školi mladih Crvenog križa Osječko-baranjske županije sudjelujem četvrti put. Ovaj sam put svladao program „Prevencija ovisnosti i odgovorno spolno ponašanje“. Na uključivanje u Crveni križ me potaknula sestra. Danas sam joj na tome zahvalan jer upravo zahvaljujući kampovima u Orahovici imam veliki krug sjajnih prijatelja. Među njima ih je i nekoliko koji su radije došli ovamo, nego otišli na maturalac.“

**Barbara Kuna** (18 godina, iz Valpova, učenica Srednje škole Valpovo)

„Profesorica iz osnovne škole me zainteresirala za prvu pomoć i Crveni križ. Zahvaljujući tome nastavila sam volontirati i educirati se i tijekom srednje škole, a boravak u Orahovici je vrh svega. Kroz Ljetnu sam školu mladih Crvenog križa Osječko-baranjske županije postala voditeljica programa „Prevencija ovisnosti i odgovorno spolno ponašanje“, pa ću znanje o tome podijeliti i s učenicima u svojoj školi. Naime, ovisnost i zaraze spolnim bolestima dva su velika problema. Droga je nadohvat ruke, a mladi sve ranije stupaju u spolne odnose.“

**Rebeka Milas** (19 godina, iz Osijeka, studentica Arhitektonskog fakulteta u Osijeku)

„U Orahovici sam drugi put. Prošle sam godine učila o trgovanju ljudima, a ove o djelovanju u katastrofama. U sklopu tog programa naučili smo kako brzo i efikasno podići šatore, izvlačiti osobe iz zamračene prostorije, staviti ozlijeđenog na nosila i prenijeti preko prepreka... Uz te tehničke stvari naučili smo i djelovati kao tim. U situacijama kao što su katastrofe, neophodno je moći se osloniti na suradnike. Ljetna nam škola omogućuje i da upoznamo ljude iz regije. S nekoliko sam ljudi s prošlogodišnje Škole u kontaktu, a vjerujem da ću i s ove zadržati nekoliko prijatelja.“

**Amar Knežević** (20 godina, iz Tuzle)

„Na Ljetnoj školi Crvenog križa Osječko-baranjske županije prošao sam edukaciju za voditelja programa „Priprema za djelovanje u katastrofama“. Riječ je o izuzetno vrijednom znanju koje može poslužiti ne samo u katastrofama, nego i u životu općenito. Kao član Crvenog križa već sam fizički pomagao u katastrofama, a sada u sličnim prilikama mogu pružiti daleko više. Znam kako funkcionira organizacija, ali i operativna pomoć unesrećenim osobama. Stečeno znanje jedva čekam podijeliti sa članovima Crvenog križa/krsta Tuzla te učenicima tamošnjih škola.“

**Tea Vukanović** (16 godina, iz Dubrovnika, učenica Gimnazije Dubrovnik)

„Kao novopečena voditeljica programa „Prevencija trgovanja ljudima i sigurno ponašanje na internetu“ jedva čekam te teme približiti svojim vršnjacima. U dubrovačkim ćemo školama organizirati predavanja za učenike i roditelje, a u Crvenom križu za njegove članove. Trebamo postati svjesni da je Hrvatska zemlja koja se smatra tranzitnom pri trgovanju ljudima, ali to ne znači da naši građani, a posebice djeca i mladi ne mogu postati žrtvom te nezakonite djelatnosti. Voljela bih se u Orahovicu vratiti i iduće godine. Iskreno, nisam očekivala toliko dobro društvo, zabavne kvizove i igre, vrhunske edukatore...“

**Luka Mijakić** (17 godina, iz Darde, učenik Medicinske škole u Osijeku)

„Učenici Medicinske škole s Crvenim križem dijele temeljna načela: humanost, nepristranost i neutralnost. Na Ljetnoj sam školi prošao edukaciju za voditelja programa „Prevencija trgovanja ljudima i sigurno ponašanje na internetu“. Trgovanje ljudima je raširen problem, događa se konstantno i u svim dijelovima svijeta. Opasnosti su izložena djeca koja mnoštvo podataka o sebi ostavljaju na internetu. Zbog toga me veseli da ću stečeno znanje putem radionica podijeliti s učenicima u Osnovnoj školi Darda. Ovo mi je treća Ljetna škola na kojoj sudjelujem i iako bi netko mislio da mi pada teško dodatno učenje pred početak školske godine, stvar je u potpunosti drugačija. Sretan sam što mogu biti ovdje. Ovdje čak slavim i svoj rođendan.“

**Zoe Burazin** (14 godina, iz Splita, učenica Osnovne škole Kman Kocunar)

„Sudjelovanje u Ljetnoj školi dobila sam kao nagradu za osvojeno prvo mjesto na državnom natjecanju u pružanju prve pomoći. Među najmlađim sam sudionicima, a upravo na nas najmlađe ovakve edukacije utječu najjače. Škola mi je otvorila neke nove vidike i potaknula me na daljnje volontiranje. Ovdje sam sudjelovala u programu „Realistični prikaz ozljeda“, pa ću stečeno znanje iskoristiti kroz svoj humanitarni rad u Crvenom križu te na natjecanjima u prvoj pomoći. Mnogo sam naučila o samim ozljedama – od najmanjih ogrebotina preko eksplozivnih ozljeda do amputacija noge. Realistični prikaz ozljede u službi je prve pomoći. Glumom i šminkom može se dočarati što će pružatelja pomoći dočekati u stvarnoj situaciji.“

**Kristina Ujvari** (18 godina, iz Sombora, studentica Visoke zdravstvene škole strukovnih studija Beograd)

„Sretna sam što sam mogla sudjelovati u jednom od najbolje organiziranih kampova u ovom dijelu Europe. Ugodno su me iznenadili smještaj, hrana, organizacija i edukatori. Osim što su iznimno stručni, edukatori su nam bliski po godinama, pa su znali kako nas zainteresirati za materiju i motivirati na sudjelovanje u svim sadržajima. Ja sam prošla edukaciju za voditelja programa „Realistički prikaz ozljeda“. Pritom sam stekla mnogo novih znanja koje ću moći prenijeti na članove Crvenog krsta u Somboru. Oni se uskoro spremaju na natjecanje iz tog područja, pa vjerujem da će im svaki novi savjet biti dobrodošao.“

Kontakti za medije:

Marko Đukić, ravnatelj Društva Crvenog križa Osječko-baranjske županije 098 438 122 Martina Hećimović, zamjenica ravnatelja Crvenog križa Osijek 099 228 02 49